《读白乐天诗书后》
清代·张品桢

细玩乐天诗，情真语自挚。虽乏建安骨，要具风人致。

颜谢穷幽深，雕刻非所志。陶公本性真，臭味原无二。

纵非李杜匹，雅可张一帜。昌黎逞雄肆，所就各殊异。

长吉苦呕心，奚如此乐易。微之夙并驰，恐或难联辔。

中伦与中虑，逸情常远寄。时似天籁鸣，顾盼饶妩媚。

不必斗奇险，切切含鼓吹。胸怀凛冰清，吐属绝尘累。

如以佛法论，骚坛大自在。高吟《贺雨篇》，孰是音可嗣。

作者简介：张品桢，字肖庐，南海人。诸生。有《清修阁稿》。